Jonas Dahl (SF), 2014-09-09:
De sidste år har det i høj grad handlet om at få styr på økonomien efter finanskrisen: at rydde op efter spekulation, grådighed og uansvarlighed.
Den oprydning har SF bidraget til.
Det har krævet både svære og hårde prioriteringer og valg.
Men væksten i Danmark har faktisk, selv om den er sårbar, sådan set også vist sig at være i svag fremgang.
Det tyder på, at prioriteringerne har båret frugt, og at vi nu er ved at kunne se lys for enden af tunnellen.
Derfor står vi også ved en skillevej: Skal vi spendere et spirende opsving på skattelettelser til erhvervslivet, eller skal vi i stedet investere i fællesskabet, mennesker og planeten?
For SF står det helt klart, at vi skal investere frem for at spendere.
Det skal vi, fordi vi ønsker et velfungerende arbejdsmarked, også fremover; fordi vi også i fremtiden skal være et stærkt og bæredygtigt velfærdssamfund; og fordi vi også i de næste generationer skal have en natur og et klima, man kan ånde i.
Derfor skal vi skabe job, sikre tryghed på arbejdsmarkedet, udvikle og investere i vores velfærd og hele tiden bevæge Danmark i en mere bæredygtig retning.
SF tager den opgave meget alvorligt.
Derfor vil jeg også gerne kvittere for et interessant finanslovsforslag fra regeringens side, men med vores forslag til finanslov og vores ændringsforslag kommer vi også med nogle konkrete løsninger på de udfordringer, Danmark, verden og vores planet står over for, og så kan den endelige finanslov også blive både rødere og grønnere. Først og fremmest skal vi sikre et velfungerende arbejdsmarked – et arbejdsmarked, hvor vi skaber nye job, skaber tryghed for folk, der står uden job eller mellem job.
Og vi skal sikre et arbejdsmarked, der udgør fundamentet for, at vi også fremover kan have et bæredygtigt, værdifuldt og velfungerende velfærdssamfund.
Vi skal investere i bæredygtige grønne løsninger, så vores børn og børnebørn overtager en planet, de faktisk kan leve på; så vores børn og børnebørn kan nyde godt af rent vand i vandhanen og deres børn kan nyde godt af den friske luft på legepladsen.
Vi står over for nogle klimamæssige udfordringer, og dem må vi handle på – hellere i dag end i morgen.
Og hele tiden skal vi bevæge Danmark i en mere bæredygtig retning.
Vi skal også investere i og udvikle vores velfærd.
F.eks. skal vi have flere pædagoger i børnehaverne, sikre tidlig hjælp til de børn, der har behov for det, og støtte de unge, der har været anbragt hele deres liv, så de kan komme videre i deres voksenliv og få en uddannelse og få en god start i det hele taget på det liv, der følger efter barndommen.
Med vores forslag til finanslov for næste år lægger vi op til konkrete investeringer, fordi investeringer er løsningen på de udfordringer, Danmark står over for.
Samfundet udvikler sig, ting forandres, og virkeligheden kan blive en anden, end man forventede.
Da VK-regeringen sammen med Dansk Folkeparti – ja, faktisk på Dansk Folkepartis initiativ – og sammen med De Radikale ændrede dagpengesystemet, regnede man med, at 2.000-4.000 ville blive ramt af ændringerne og falde ud af dagpengesystemet.
Hvis man følger prognoserne, er der hver eneste time mellem en og to danskere, der mister retten til dagpenge – døgnet rundt, året rundt.
Og det er jo ikke kun de 60.000 mennesker, det handler om, for hver gang et af disse mennesker rammes, rammes hele familier, og bag regnearkene gemmer der sig rent faktisk rigtige mennesker med rigtige historier, og de er mennesker af kød og blod.
Vi kan f.eks. tage en 50-årig nordjyde, som havde et fritidsarbejde, fra han var 10 år, har arbejdet i forsvaret i mere end 20 år, og da den lokale kaserne lukkede, kom han til Vestas; så lukkede Vestas, og så kom han til en anden virksomhed, men blev afskediget på grund af finanskrisen.
Han har fire uddannelser og mere end 40 kurser på cv'et, men det har ikke hjulpet ham.
Han mistede dagpengene sidste år og får ingen økonomisk hjælp, mens familien med to børn lever af hans kones løn som social- og sundhedshjælper.
Det er nogle af de historier, jeg og andre SF'ere møder både på de sociale medier, men også, når man rejser rundt ude i landet.
Det er historier, man bliver berørt af, og det er også historier, der gør, at man bliver nødt til at tage handling.
I SF har vi været imod dagpengeforringelserne fra dag et.
Vi stemte imod i 2010, og vi pressede på i regeringen for en dagpengeløsning, og det lykkedes ad flere omgange at få udskudt forringelserne, men en holdbar løsning kom aldrig.
Jeg synes, det er bekymrende, at nogle i debatten ønsker at bagatellisere det problem, vi står over for på dagpengeområdet, og har travlt med at lave kreative mellemregninger og decimaldiskussioner.
Det peger på en manglende fornemmelse for virkeligheden, som den ser ud, eller måske snarere en manglende vilje til at gøre noget ved den. SF har fremlagt et konkret forslag.
Vi foreslår, at genoptræningen af dagpengene kommer ned på ½ år.
Det vil betyde, at flere får mod på at tage vikariater og tage sæsonarbejde, og at flere vil beholde deres tilknytning til arbejdsmarkedet, hvilket er helt afgørende, og endelig sikrer vi, at trygheden genetableres på arbejdsmarkedet.
Et godt dagpengesystem er grundstenen i det effektive og fleksible arbejdsmarked, som Danmark er kendt for, også ud over landets grænser, eller måske rettere var kendt for, indtil højrefløjen lavede dagpengereformen.
Derudover skal dækningsperioden også permanent forlænges fra 2 til 3 år, og derfor er vores opfordring også: Lad os nu udnytte det flertal, der er i Folketinget, for en dagpengeløsning.
Og lad mig understrege: Der er en dagpengeløsning.
Vores børn er vores bedste aktie.
Dem skal vi huske at investere i, så flest muligt kan forfølge deres drømme senere i livet.
De pædagogstuderende skal samtidig tages ud af normeringerne, så de kan få lov til at være studerende og uddanne sig og ikke bare dække ind for det faste personale.
Samtidig skal kommunerne forpligtes til at sætte tidligere ind over for de helt små børn og deres forældre, der har behov for ekstra hjælp.
Det vil sikre, at flere børn får en bedre start på livet og dermed bedre mulighed for at udfolde sig senere i livet.
Endelig skal der gøres en aktiv indsats for at bringe bureaukratiet ned i daginstitutionerne.
Pædagogerne har jo ikke valgt deres job for at flytte rundt på bunken med papirer, men fordi de som dygtige pædagoger vil flytte noget for børnene.
SF har også fremlagt et forslag om at styrke inklusionen af børn med særlige behov i folkeskolen.
Tanken om at inkludere flere elever i den danske folkeskole er helt rigtig.
Vi har i alt for mange år parkeret børn, der har brug for ekstra hjælp i skoledagen, i forskellige specialtilbud, og de penge skal nu bruges til ekstra hjælp i folkeskolen, så flere kan klare sig i en normal folkeskole.
Det kræver bedre muligheder for to voksne i klassen og efteruddannelse af personalet.
For at få inklusionen godt fra start er der et behov for, at vi afsætter ekstra midler allerede til næste år.
Det skylder vi både børnene, familierne og ikke mindst de lærere, der står med ansvaret.
Endelig skal unge, der har været anbragt uden for hjemmet i deres barndom, have ekstra hjælp til at komme videre i livet og bl.a. få en uddannelse.
I SF vil vi derfor give alle unge, der har behov for det, mulighed for at få en kontaktperson, de kan trække på, eller mulighed for at blive lidt længere på deres anbringelsessted eller i deres plejefamilie, altså ret til et såkaldt efterværn.
Det skal bl.a. sikre, at de kommer godt videre og godt i gang med en ungdomsuddannelse.
Det er både menneskeligt og økonomisk helt forkert, hvis man ikke går det sidste stykke af vejen og hjælper de unge på den rette vej, når voksenlivet kalder.
Vi har desværre gennem det seneste halve år set, at regeringen har slækket på miljø- og klimaambitionerne.
Vi har oplevet, hvordan de områder, der skulle beskytte dyr og planteliv i åer, søer og vandløb mod sprøjtegifte, er blevet barberet ned.
Vi har været vidne til, hvordan regeringen vælger kun at omlægge en mindre del af landbrugsstøtten fra EU til grønne formål, og hvordan indsatsen for mere ren luft i byerne er blevet, ja, en smule luftig.
Og så har vi ikke mindst i forbindelse med vækst- og energiforhandlingerne i forsommeren oplevet, hvordan det er en kamp at få regeringen til at holde fast på indsatsen for vores klima.
Det er uholdbart, og vores planet kan ikke bruge tom snak og varm luft til noget.
Derfor kommer vi med tre konkrete forslag, der vil trække Danmark og verden i en grønnere retning.
For det første skal det være slut med sprøjtning tæt på drikkevandsboringer, og en række sprøjtegifte skal helt væk.
Danskerne skal også i fremtiden kunne fylde et glas med rent drikkevand fra hanen.
Samtidig skal hele Danmarks vandsektor udvikles til et nyt eksporteventyr.
Det kan blive vores nye vindmølleeventyr, hvis vi tør investere i det.
For det andet ønsker SF også, at vi danskere får adgang til mere natur der, hvor vi bor.
Vi skal have mere skov, flere naturområder, også tæt på de store byer.
Og for det tredje vil SF holde regeringen fast på klimamålene.
Vi vil have, at regeringen kompenserer på klimaområdet, hver gang de finder på at lave aftaler med højrefløjen, som trækker i den forkerte retning.
Det skal være slut med at slække på det grønne, hver gang man laver noget med de blå.
SF vil opstille konkrete mål, der ikke kan løbes fra.
Men mål er ikke nok, kun handling tæller, og vi glæder os til de kommende forhandlinger.
Vi står som sagt ved en skillevej i dansk politik.
Den vej, vi vælger, vil få store konsekvenser for fremtidens generationer.
Vælger vi SF's vej, vil vi kunne løfte arbejdsmarkedet, sikre velfærden og gavne klimaet, men vejen kræver investeringer i fællesskabet, i mennesket og i planeten.
Danmark har brug for en venstreorienteret kurs i stedet for en højredrejning, som i sidste ende ender med en hovedløs spenderingskurs.
Vi skal investere frem for at spendere.